section_heading: Životopis
paragraph_text: Averyjeva flota je susrela i počela progoniti konvoj mogulskih brodova koji su plovili prema Suratu u Indiji, noseći mnogo muslimana na povratku s hadža. Nakon pet dana progona, pirati su sustigli i zarobili trgovački brod Fateh Muhammed. Iako je zadobiveni plijen bio znatan, 50.000 funti, pirati su željeli više, nastavivši potjeru. 7. rujna 1695. pirati su napali Ganj-i-Sawai, vlasništvo cara Aurangzeba, golemi brod sa 62 topa, koji je branilo čak 400 mušketira. Sretnim pogotkom, pirati su oborili glavni jarbol na protivničkom brodu, a eksplozija jednog topa je stvorila veliku paniku. Nakon što su zauzeli brod, pirati su otkrili zlato, srebro, i dragulje goleme vrijednosti. Blago je kasnije bilo procijenjeno na 300 do čak 600.000 funti. Preračunato u suvremeni novac i uz dodatak inflacije, to je iznosilo 105 milijuna dolara, što čini Averyja jednim od najbogatijih pirata svih vremena.Angus Konstam, The History of Pirates, 2002., ISBN 1585745162, str. 131. Sljedećih nekoliko dana, pirati su mučili svoje zarobljenike i silovali zarobljenice, od kojih su neke čak izvršile samoubojstvo. Kada su vijesti o Averijevom napadu stigle u Indiju, to je odmah uzdrmalo krhke odnose Engleske i Istočnoindijske kompanije s Mogulskim Carstvom. Car Aurangzeb je zatvorio nekoliko ispostava Istočnoindijske kompanije i zatočio njene činovnike, smatrajući sve Engleze krivima za ponašanje pirata. Da umiri Aurangzeba, vodstvo kompanije raspisalo je nagradu od 1000 funti za Averyjevo hvatanje.